Folketing
1999-04-20

Der er også grund til at fremhæve den særlige indsats over for etniske minoriteter på arbejdsmarkedet, der er iværksat via midler fra satsreguleringspuljen, bl.a. til ansættelse af særlig kyndige etniske konsulenter i alle arbejdsformidlingsregioner. Men måske kan alene diskussionen i dag om etnisk ligestilling være med til at sætte yderligere fokus på problemet, og det er i sig selv positivt. Derfor hilser vi også arbejdsministerens planer om at aflevere en skriftlig redegørelse om arbejdet for etnisk ligestilling på arbejdsmarkedet til Folketinget i denne folketingssamling velkommen. Som sagt synes vi, det er positivt, at SF sætter etnisk ligestilling på Folketingets dagsorden; men midlerne til sikring af etnisk ligestilling på arbejdsmarkedet er vi ikke enige i, og vi kan derfor ikke støtte beslutningsforslaget.